b'\n_START_ARTICLE_\nShadowdale BBS\n_START_PARAGRAPH_\nShadowdale BBS, lokalisert p\xc3\xa5 Sotra, og senere Bergen i Hordaland, var p\xc3\xa5 midten av 90-tallet en av Norges mest kjente og mest kontroversielle elektroniske oppslagstavler. BBSen var et samlingspunkt for datanerder, rollespillfolk og black metal-fans fra hele landet. Midt p\xc3\xa5 90-tallet var det flere BBS-raid i Norge i forbindelse med \xc3\xa5 sl\xc3\xa5 ned p\xc3\xa5 piratkopiering og straffeforf\xc3\xb8lge BBSer som spredte manipulerte pornografiske bilder av kongefamilien. Det store flertallet av brukerne var i ten\xc3\xa5rene._NEWLINE_Dette var pre-internet og forst\xc3\xa5elsen av BBS og elektronisk kommunikasjon blant media og de styrende var sv\xc3\xa6rt mangelfull. Shadowdales profil som anarkistisk samlingsplass oppstod som en reaksjon p\xc3\xa5 disse raidene, der de som ledet BBSen etablerte en uttalt m\xc3\xa5lsetning om \xc3\xa5 strekke et uklart lovverk s\xc3\xa5 lang som overhodet mulig uten \xc3\xa5 bryte loven. Bl.a. var redakt\xc3\xb8ransvaret i forhold til digitale medier en av de temaene Shadowdales aktiviteter \xc3\xb8nsket \xc3\xa5 f\xc3\xa5 diskusjon om. I en hovedfagsoppgave uttaler bl.a. Sysopene f\xc3\xb8lgende:_NEWLINE_"Eg synest det forslaget [om redakt\xc3\xb8ransvar for sysopar] virker veldig lite gjennomtenkt. For vi er distribut\xc3\xb8rer, vi er ikkje redakt\xc3\xb8rer. Det er jo et paradoks det der, at hvis Gataavisa trykker en oppfordring til bruk av dop, s\xc3\xa5 de ofte gj\xc3\xb8r i Gateavisa da \xe2\x80\x93 det blir jo solgt gjennom Narvesen \xe2\x80\x93 s\xc3\xa5 f\xc3\xa5r Narvesen ingen problemer der. Men redakt\xc3\xb8ren for Gateavisa kan f\xc3\xa5 problem. Men \xe2\x80\x93 hvis eg tar samme artikkel opp der, fra Gateavisa og legger den inn p\xc3\xa5 basen og distributerer videre her, s\xc3\xa5 er det eg som f\xc3\xa5r problemet. Gateavisa f\xc3\xa5r ingen problemer. S\xc3\xa5 eg tror de folkene \xe2\x80\x93 \xc3\x85se Kleveland og den gjengen der \xe2\x80\x93 vet ikke hva de snakker om i det hele tatt."_NEWLINE_Informasjon om narkotika, hjemmelagede bomber og satanistiske ritualer ble spredt fra oppslagstavlen. Shadowdale BBS fikk mye omtale i norske riksaviser og TV, blant annet Aftenposten og TV 2. Oppslagene i media f\xc3\xb8rte ved flere anledninger til at mange grupperinger, spesielt innen de kristne milj\xc3\xb8ene, aksjonerte for \xc3\xa5 fjerne BBSen og det som ble p\xc3\xa5st\xc3\xa5tt \xc3\xa5 v\xc3\xa6re illegalt materiale. Det kom aldri til at noe av innholdet eller forvaltningen av innholdet ble pr\xc3\xb8vet og de f\xc3\xa5 politianmeldelsene som ble lagt inn for \xc3\xa5 stoppe BBSens ble henlagt. Henlagte politianmeldelser og utallige medieoppslag fungerte som en katalysator for BBSens popularitet._NEWLINE_Samtidig med basens \xc3\xb8kende popularitet var satanisme et tema som var sv\xc3\xa6rt aktuelt i samfunnsdebatten, spesielt gjennom Grevens (Varg Vikernes) oppfordringer til \xc3\xa5 brenne kirker. Dette f\xc3\xb8rte til at man p\xc3\xa5 basen etterhvert kunne finne beskrivelser av satanistiske ritualer og annet stoff om okkultisme. Databasen reklamerte selv med at den hadde \xc2\xabst\xc3\xb8rst kompetanse innen okkultisme/satanisme\xc2\xbb i Norge. I et eget konferanseomr\xc3\xa5de diskuterte man alt fra selvmord til ofringsritualer og kirkebranner. Ryktet om en anarkistisk og "satanistisk" BBS med det som p\xc3\xa5 den tiden m\xc3\xa5 anses for \xc3\xa5 v\xc3\xa6re sv\xc3\xa6rt stort utvalg av b\xc3\xb8ker og tekstfiler, spredde seg ogs\xc3\xa5 utenfor Norges grenser og medvirket til at Shadwodale ble et samlingssted ogs\xc3\xa5 for selverkl\xc3\xa6rte satanister med tilholdssted utenfor Norge. If\xc3\xb8lge Aftenposten fungerte Shadowdale som informasjonsbank for satanister fra hele Norden. Ansamlingen av "satanister" f\xc3\xb8rte ogs\xc3\xa5 til at en rekke kristne milj\xc3\xb8er ogs\xc3\xa5 var aktive p\xc3\xa5 databasen._NEWLINE_BBSen ble etterhvert flyttet inn til Bergen og det ble avholdt flere s\xc3\xa5kalte "basetreff". Basetreffene p\xc3\xa5 Shadowdale var popul\xc3\xa6re og det kom tilreisende fra hele landet. Det st\xc3\xb8rste av disse fylte opp utestedet Garage og hadde rundt 200 deltagere. Medlemmer av BBSen laget ogs\xc3\xa5 en rekke materiale knyttet til basen, som flyere, bilder og musikk._NEWLINE_Shadowdale BBS kj\xc3\xb8rte BBS-systemet ABBS. Sysop var Anders Ulveseth og Cyberpope. Henry Leirvoll fungerte som cosysop, under pseudonymene Lord Azazel og Kulde. Trixter og Merlin var ogs\xc3\xa5 cosysoper. Cyberpunky fungerte i en periode som mentor, coach og edderkopp.'